Bernd Koberling

Bernd Koberling (f. 1938 í Berlín) er þýskur listmálari, einn af „nýju villingunum“ (Neuen Wilden), sem Þjóðverjar kalla svo.

Hann starfaði fyrst sem kokkur 1955-1958, stundaði nám í Hochschule für Bildende Künste í Berlín 1958-1960. Námsdvöl á Englandi 1961-1963. Var styrkþegi Villa Massimo í Róm 1969-1970, og dvaldist síðan í Köln til 1974. Á árunum 1976-1981 var hann gestafyrirlesari í listaháskólum í Hamborg, Düsseldorf og Berlín. Hann var prófessor í Hochschule für bildende Künste í Hamborg 1981-1988, og frá 1988 í Hochschule der Künste í Berlín. Hefur flutt fyrirlestra um vatnslitamálun í Listaháskóla Íslands.
Árið 1961 varð hann félagi í Vision-hópnum, ásamt málaranum Karl Horst Hödicke. 

Bernd Koberling býr og starfar í Berlín, en er yfirleitt á sumrin í Loðmundarfirði. 

Árið 1959 hóf Bernd Koberling að ferðast um norðurslóðir á sumrin, fyrst um sænska hluta Lapplands og Norður-Noreg. Stundaði hann m.a. lax- og silungsveiðar, en náttúrufar og þjóðlíf þessara héraða veitti honum einnig innblástur í list sinni. Í Þýskalandi kynntist hann listamanninum Dieter Roth, sem giftur var íslenskri konu, og fór með honum til Íslands, m.a. til Loðmundarfjarðar. Hann heillaðist svo af staðnum, að hann hefur verið þar á hverju sumri frá 1977. Þar málar hann aðallega vatnslitamyndir. Í Berlín hefur hann málað stærri myndir í svipuðum stíl, á sérmeðhöndlaðar álplötur, með aðferð sem hann hefur sjálfur þróað. 

Á síðustu árum hefur hann myndskreytt nokkrar bækur íslenskra skálda:
 Snorri Hjartarson: Brunnin flýgur álft – Brennend fliegt ein Schwan, 1997 (Isländische Literatur der Moderne, 6), ljóð
 Gyrðir Elíasson: Versteinerter Baum – Steintré, 1998 (á sextugsafmæli Bernds Koberlings), smásaga 
 Baldur Óskarsson: Tímaland – Zeitland, 2000 (Isländische Literatur der Moderne, 7), ljóð
 Wortlaut Island: isländische Gegenwartsliteratur, 2000. Ritstjóri: Franz Gíslason
 Gyrðir Elíasson: Tregahornið – Das Blueshorn, 2001 (Isländische Literatur der Moderne, 8), smásögur
 Gyrðir Elíasson: Ísbörnin – Die Eiskinder, 2003, saga
 Sjón: Söngur steinasafnarans – Gesang des Steinesammlers, 2006 (Isländische Literatur der Moderne, 9), ljóð
 Linda Vilhjálmsdóttir: Öll fallegu orðin = Alle schönen Worte ; Frostfiðrildin = Frostschmetterlinge, 2011 (Isländische Literatur der Moderne, 12), ljóð
 Stefán Hörður Grímsson: Grunað vængjatak – Geahnter Flügelschlag, 2013 (Isländische Literatur der Moderne, 13), ljóð

Bernd Koberling hefur haldið fjölda einkasýninga, m.a. hér á landi.
 Listasafn Reykjavíkur, Hafnarhúsinu, 2002 (Yfirlitssýning, áður í Malmö Konsthall 2001, síðar í Saarland Museum, Saarbrücken, 2002)
 Gallerí i8, Klapparstíg, 2003 (vatnslitamyndir)
 Listasafn Reykjavíkur, Ásmundarsafni, 2005 (Steiniger Weg – Grýttur vegur, vatnslitamyndir)
 Gallery Turpentine, Ingólfsstræti, 2007 (Volumen der Stille, akrýlmyndir á álplötum)

Einnig tekið þátt í fjölda samsýninga, m.a. í Skaftfelli, menningarmiðstöðinni á Seyðisfirði. 

Verk hans eru meðal annars í eftirtöldum listasöfnum:
 Hamburger Bahnhof, Berlín 
 Hamburger Kunsthalle 
 Vancouver Art Gallery

Viðurkenningar 
 1970 Verðlaun Samtaka þýskra listgagnrýnenda
 2006 Fred-Thieler-Verðlaunin

Heimildir 
 
 Bera Nordal: Bernd Koberling (sýningarskrá), Malmö Konsthall, 2001
 Tímarit Morgunblaðsins, 8. febrúar 2004

Tenglar 
 Opinber vefsíða Bernds Koberlings
 http://www.artfacts.net/index.php/pageType/artistInfo/artist/822 

Koberling, Bernd
Koberling, Bernd